SPRÁVA KOMISIE EURÓPSKEMU PARLAMENTU JEDENÁSTA SPRÁVA PREHĽAD OPATRENÍ TRETÍCH KRAJÍN NA OCHRANU OBCHODU UPLATŇOVANÝCH PROTI EURÓPSKEJ ÚNII V ROKU 2013 /* COM/2014/0294 final - 2014/ () */





1. Úvod Nástroje na ochranu obchodu – antidumpingové, vyrovnávacie a ochranné opatrenia – sú dôležité nástroje povolené podľa pravidiel WTO, ktorých cieľom je odstrániť hospodárske škody spôsobené nekalými obchodnými praktikami alebo, v prípade ochranných opatrení, poskytnúť dočasné oslobodenie od nepredvídaného a výrazného zvýšenia dovozu. Ak sa však neuplatňujú striktne v súlade s pravidlami WTO, môžu sa stať nástrojmi protekcionistických politík, ktoré obmedzujú svetový obchod a hospodársky rozvoj. Hoci Komisia uznáva právo tretích krajín využívať nástroje na ochranu obchodu, stanovila si ako cieľ svojej obchodnej politiky, ktorý má zlepšiť prístup na trh pre vývozcov EÚ, podporu primeraných noriem a opatrení proti zneužívaniu týchto nástrojov zo strany tretích krajín proti vývozcom EÚ. V prípadoch vážneho porušovania pravidiel WTO a nedostatku iných prostriedkov na riešenie problémov, stále existuje možnosť riešiť predmetnú vec mechanizmom WTO na urovnávanie sporov. Komisia však uprednostňuje dosiahnutie uvedených cieľov prostredníctvom komplexného monitorovania aktivít tretích krajín súvisiacich s nástrojmi na ochranu obchodu a zásahov v rámci prebiehajúcich vyšetrovaní v prípadoch, keď sa nedodržiavajú pravidlá WTO. Podpora zodpovedajúcich noriem zahŕňa nielen monitorovanie aktivít tretích krajín súvisiacich s nástrojmi na ochranu obchodu, ale aj stálu kontrolu a zlepšovanie spôsobu, akým Komisia vykonáva prešetrovania v oblasti ochrany obchodu a uplatňuje tieto opatrenia. EÚ je už v súčasnosti pri využívaní opatrení na ochranu obchodu veľmi obozretná, čo dokazuje aj skutočnosť, že takéto opatrenia majú vplyv len na veľmi malý podiel dovozu do EÚ. Navyše, keďže EÚ vo svojich právnych predpisoch stanovuje normy, ktoré sú ešte dôslednejšie ako pravidlá WTO, takzvané „WTO plusy“, nemusia jej prešetrovania nevyhnutne viesť k uplatneniu opatrení a v prípadoch, keď sa opatrenia uplatňujú, je ich úroveň zvyčajne nižšia ako pri opatreniach, ktoré ukladajú v podobných prípadoch iné krajiny. V posledných rokoch Komisia takisto začala proces modernizácie svojich nástrojov na ochranu obchodu, pričom v roku 2014 plánuje prijatie legislatívnych zmien a súvisiacich dokumentov. Komisia vyzýva tretie krajiny, aby takisto neustále analyzovali svoje právne predpisy týkajúce sa nástrojov na ochranu obchodu s cieľom ich zlepšenia a zabezpečenia ich úplného súladu s pravidlami WTO. Významný nárast počtu začatých prešetrovaní a opatrení uložených tretími krajinami proti vývozu EÚ viedol Komisiu k tomu, aby posilnila svoju činnosť v tejto oblasti. Zvýšený tlak na jej zdroje v tejto oblasti vyplynul z rastúcej zložitosti týchto prípadov, zapojenia nových krajín, ktoré začali využívať nástroje na ochranu obchodu vplývajúce na vývoz EÚ a predovšetkým z požadovanej aktívnej účasti na prešetrovaní tretích krajín ohľadne vyrovnávacieho cla týkajúcich sa údajných subvenčných schém EÚ, napr. prešetrovanie Číny týkajúce vína, ktoré zahŕňa približne 5000 vývozcov vína z EÚ. V tejto správe sú popísané všeobecné trendy využívania nástrojov na ochranu obchodu tretími krajinami proti vývozu EÚ v roku 2013 a činností, ktoré uskutočnila Komisia na vyriešenie zistených problémov. V prílohe sa uvádza oveľa podrobnejšia analýza podľa jednotlivých krajín, ktorá odhaľuje trendy aktivít na ochranu obchodu väčšiny najdôležitejších používateľov tohto nástroja, systémové problémy a vývoj týkajúci sa špecifických prípadov. 2. Všeobecné trendy Na konci roka 2013 bolo v platnosti celkom 152 opatrení proti EÚ alebo členským štátom EÚ, čo je nárast o 14 opatrení v porovnaní s koncom roka 2012, keď bol počet opatrení 138. Z nasledujúceho grafu vyplýva, že zníženie počtu platných opatrení v roku 2012 bolo výnimkou a že celkovým trendom od roku 2010 je výrazný nárast činností na ochranu obchodu: Od začiatku globálnej finančnej a hospodárskej krízy na konci roku 2008 začali mnohé krajiny nové prešetrovania v oblasti ochrany obchodu. Napríklad v období rokov 2008 – 2010 sa každoročne začalo 40 nových prešetrovaní, v porovnaní s iba 19 takýmito prešetrovaniami začatými v roku 2007. Vo väčšine prípadov sa toto prešetrovanie ukončilo uložením opatrení, takže sa celkový počet platných opatrení od roku 2010 výrazne zvýšil. Treba poznamenať, že zatiaľ čo v rokoch 2010 – 2011 bol nárast celkového počtu platných opatrení spôsobený najmä v dôsledku nových ochranných opatrení (16 z 23 nových opatrení), v roku 2013 došlo k nárastu predovšetkým v dôsledku nových antidumpingových opatrení (10 z 14 nových opatrení). V tejto súvislosti je potrebné pripomenúť, že ochranné opatrenia sa uplatňujú na všetky krajiny pôvodu a v štatistikách by sa objavili, aj keď by neboli priamo zamerané proti EÚ. Toto je v rozpore s antidumpingovými opatrení, ktoré sa týkajú jednotlivých krajín a priamo tak ovplyvňujú vývoz EÚ. Preto sa zdá, že nedávne zvýšenie celkového počtu platných opatrení má priamy účinok na vývoz EÚ. Rozdelenie týchto opatrení podľa druhu ukazuje, že situácia je podobná ako v predchádzajúcich rokoch: v prevažnej väčšine ide o antidumpingové opatrenia (104 opatrení) a ochranné opatrenia stále predstavujú približne tretinu všetkých opatrení. Pokiaľ ide o ochranné opatrenia, do štatistík boli zahrnuté všetky, keďže sa týkajú dovozu bez ohľadu na pôvod, ale niektoré z nich by mali na EÚ len malý hospodársky vplyv, pretože EÚ príslušný výrobok nevyváža vôbec alebo len v malom množstve. Celkový nárast počtu platných opatrení v roku 2013 vyplynul z uplynutia platnosti alebo ukončenia 13 opatrení a uloženia 27 nových opatrení. Tento počet nových opatrení je v súlade s priemerným počtom nových opatrení, ktoré boli v posledných rokoch každoročne ukladané, a tiež ich rozdelenie podľa druhu – dve tretiny antidumpingových a jedna ochranných opatrení – zodpovedá priemerným trendom. Pokiaľ ide o jednotlivé krajiny, Čína zaviedla viac nových opatrení ako ktorákoľvek iná krajina. Medzi iné tretie krajiny, ktoré zaviedli aspoň dve nové opatrenia, patrí Brazília, Kolumbia a Eurázijská colná únia (ktorú tvorí Rusko, Bielorusko a Kazachstan), India Južná Afrika a Turecko. Vzhľadom na vysoký objem obchodných tokov by mali na vývoz EÚ najnegatívnejší vplyv opatrenia uložené Čínou a Eurázijskou colnou úniou. Pokiaľ ide o platné opatrenia, zostáva India s 21 platnými opatreniami proti EÚ alebo členským štátom EÚ najaktívnejším používateľom nástrojov na ochranu obchodu, ale tesne za ňou nasleduje Čína s 19 opatreniami. Neustály a rýchly nárast počtu opatrení, ktoré Čína zaviedla proti EÚ alebo členským štátom EÚ, je naozaj pozoruhodný, keďže počet takýchto opatrení bol ešte v roku 2008 len 9. USA, ktoré boli v minulosti na čele tohto poradia tretích krajín, klesli so 17 platnými opatreniami na tretie miesto. V dôsledku rozsiahleho používania ochranných opatrení sa medzi prvých päť krajín tohto zoznamu dostali Turecko a Indonézia. V roku 2013 sa začalo 43 nových prešetrovaní v porovnaní s 37 v roku 2012, čo predstavuje výrazné zvýšenie. Výrazne najaktívnejšou krajinou bola India, za ktorou nasleduje Čína, Kolumbia, Austrália, Brazília, Kanada a Južná Afrika. V porovnaní s predchádzajúcim rokom je viditeľný nárast činnosti Indie (4 nové antidumpingové prešetrovania a 3 nové ochranné prešetrovania) a Kolumbie (4 nové ochranné prešetrovania). Ako sa uvádza vyššie, zatiaľ čo sa v posledných rokoch týkala veľká väčšina týchto nových prešetrovaní ochranných opatrení, v roku 2013 sa stal obľúbenejším antidumpingový nástroj. 3. Pretrvávajúce problémy Pri používaní nástrojov na ochranu obchodu tretími krajinami existuje niekoľko pretrvávajúcich problémov, ktoré Komisia identifikovala a poukázala na ne už vo svojich predchádzajúcich správach. Hoci zásahy Komisie prispeli k riešeniu problémov vo viacerých individuálnych prípadoch, z celkovej perspektívy ostávajú mnohé tieto problémy rovnaké. V poslednej dobe sa zistili tieto hlavné problémy: 3.1. Nevhodné využívanie nástrojov Najdôležitejším problémom ostáva aj naďalej nevhodné využívanie nástrojov na ochranu obchodu. Aj v tomto roku existovali silné náznaky toho, že prešetrovania proti EÚ sa začali ako reakcia na opatrenia na ochranu obchodu prijaté samotnou EÚ. V roku 2012 Čína iniciovala kombinované antidumpingové a antisubvenčné prešetrovanie týkajúce sa dovozu polysilikónu z EÚ potom, ako EÚ začala prešetrovanie týkajúce sa dovozu čínskych solárnych panelov. Objavili sa domnienky, že v reakcii na prešetrovanie EÚ týkajúceho sa solárnych panelov, začne Čína takisto iniciovať konanie týkajúce sa dovozu vína z EÚ. Tieto správy sa v roku 2013 potvrdili, keď Čína skutočne začala antidumpingové a antisubvenčné prešetrovanie týkajúce sa dovozu vína z EÚ. Komisia uznáva práva tretích krajín začať prešetrovanie založené na skutočných sťažnostiach predložených domácim výrobným odvetvím, ale dôrazne odsudzuje prípady, ktoré sa začali z iných dôvodov. Komisia považuje tento problém za prioritu, a to vzhľadom na jeho systémový charakter a výrazný negatívny hospodársky vplyv. V minulosti už Komisia v podobnom prípade úspešne uplatnila námietku na pôde WTO (pozri ďalej) a bude aj naďalej obhajovať záujmy Európskej únie. 3.2. Používanie ochranných opatrení Zatiaľ čo počet nových ochranných opatrení uložených tento rok je naďalej oveľa nižší než v roku 2011, počet nových začatých prešetrovaní týkajúcich sa ochranných opatrení zostáva aj naďalej príliš vysoký. V roku 2013 bolo uložených 10 nových ochranných opatrení, čo je výrazne menej než počet prebiehajúcich prešetrovaní v posledných rokoch (v priemere okolo 20). Pozitívom je, že v niektorých prešetrovaniach, v ktorých aktívne zasiahli Komisia a členské štáty, sa ochranným opatreniam podarilo vyhnúť. Negatívom však je, že to opäť ilustruje nešťastnú prax zo strany niektorých tretích krajín začínať ochranné prešetrovania, ktoré nie sú riadne podložené. Aj v prípade, že nakoniec nedôjde k uloženiu opatrení, už samotné začatie prešetrovania vytvára u dovozcov počas obdobia prešetrovania neistotu, a negatívne tak ovplyvňuje obchodné toky. Komisia je takisto naďalej znepokojená tým, že niektoré krajiny stále začínajú paralelné antidumpingové a ochranné prešetrovania toho istého výrobku. Najmä jedna konkrétna krajina naďalej takmer automaticky predlžuje uplatňovanie svojich ochranných opatrení na maximálne možné obdobie, aké povoľuje dohoda WTO o ochranných opatreniach. Komisia ďalej venuje tejto otázke veľkú pozornosť a aj naďalej presadzuje prísnejšie normy týkajúce sa začatia prešetrovania ochranných opatrení a uplatňovania opatrení. 3.3. Aktivita rozvíjajúcich sa ekonomík v oblasti ochrany obchodu Pri uplatňovaní opatrení na ochranu obchodu ich krajiny často používajú predovšetkým proti obchodným partnerom s najväčšími a/alebo najrýchlejšie rastúcimi bilaterálnymi obchodnými tokmi. Preto nie je neobvyklé, že vývozcovia EÚ čoraz viac čelia opatreniam na ochranu obchodu v rozvíjajúcich sa ekonomikách, s ktorými sa obchodné vzťahy EÚ rýchlo rozvíjajú. Je však veľmi dôležité, aby sa prešetrovania začínali a opatrenia ukladali len vtedy, keď sú skutočne oprávnené, čo sa však nedá vždy zaručiť. Komisia sa obáva, že niekoľko prešetrovaní týkajúcich sa ochrany obchodu sa začína v situáciách, keď dovoz predstavujú veľmi malý podiel na domácom trhu. Napríklad Južná Afrika začala v roku 2013 tri prešetrovania v oblasti ochrany obchodu týkajúce sa rovnakého výrobku vrátane ochranného a antidumpingového prešetrovania. V týchto prípadoch sa domáce výrobné odvetvie zväčša sťažovalo na stratu svojho podielu na trhu, ktorý bol ešte pred pár rokmi na úrovni 98 % . Podobne, Maroko zvažuje zavedenie ochranných opatrení v prípade, v ktorom sa podiel na trhu dovozu dotknutého o výrobku zvýšil z 2,5 % iba na 5 %. Komisia je tiež znepokojená niekoľkými opatreniami prijatými novo vytvorenou Eurázijskou colnou úniou, ktoré majú v dôsledku veľkosti trhu, geografickej blízkosti a historických obchodných tokov výrazný negatívny dosah na EÚ. Podľa našej analýzy je odôvodnenie týchto opatrení aj naďalej nedostatočné. 4. Hlavné úspechy V posledných rokoch vyriešila EÚ niektoré dôležité prípady tak, že sa uchýlila k mechanizmu WTO na urovnávanie sporov, napr. v prípade sporu s Čínou týkajúcom sa neprijateľnej praxe odvety (pozri ďalej). Niekedy neexistuje iná alternatíva ako použiť mechanizmus WTO na urovnávanie sporov. Je to však opatrenie poslednej inštancie, keďže postup WTO na urovnávanie sporov je zdĺhavý a neopodstatnené opatrenia zatiaľ zostávajú v platnosti. Z týchto dôvodov Komisia, pokiaľ je to možné, zasahuje už v priebehu prešetrovania s cieľom presvedčiť orgány tretích krajín poverené prešetrovaním, aby záležitosti analyzovali dôkladnejšie alebo neukladali opatrenia. V mnohých jednotlivých prípadoch boli zásahy Komisie úspešné alebo aspoň čiastočne úspešné, keď buď zabránili uloženiu opatrení alebo obmedzili ich nepriaznivý dosah. V roku 2013 Komisia takisto poskytla pomoc mnohým vývozcom EÚ, ktorí boli ochotní spolupracovať na prešetrovaniach uskutočňovaných tretími krajinami. Výrobné odvetvia EÚ a členské štáty hodnotili tieto usmernenia a pomoc pozitívne, a to aj v prípadoch, kedy sa nepodarilo zabrániť uloženiu opatrení. Na záver treba poznamenať, že existuje niekoľko veľmi dôležitých prešetrovaní, ktorým Komisia venovala veľa úsilia a pozornosti už v roku 2013, ktoré však nemôžu byť zaradené medzi úspechy, pretože na začiatku roka 2014 ešte pokračujú a ich výsledky zatiaľ nie sú známe. Ďalej sa uvádza zoznam niektorých konkrétnych pozitívnych výsledkov, ktoré sa dosiahli v roku 2013. 4.1. Čína – vykonávanie správy panelu WTO o röntgenových skeneroch Dňa 23. januára 2011 sa Čína rozhodla uložiť antidumpingové clá na dovoz röntgenových bezpečnostných kontrolných zariadení pochádzajúcich z EÚ (opatrenia sa pohybovali v rozpätí od 33,5 % do 71,8 %). Komisia sa rozhodla napadnúť tieto clá, keďže sa domnievala, že tieto opatrenia neboli v súlade s pravidlami WTO, a že boli odvetou za konanie EÚ, ktoré sa týkalo skenerov nákladného tovaru z Číny. Dňa 24. apríla 2013 zverejnila WTO správu panelu, v ktorej sa potvrdilo, že Čína konala v rozpore s viacerými ustanoveniami antidumpingovej dohody WTO. V dôsledku toho Čína 19. februára 2014 oznámila ukončenie predmetného opatrenia. 4.2. Rusko – Bielorusko – Kazachstan – ukončenie konania bez uloženia opatrení Eurázijská hospodárska komisia začala 1. októbra 2012 prešetrovanie ochranných opatrení týkajúcich sa tkanín. Tento prípad bol hospodársky dôležitý, keďže ročný vývoz EÚ dosahuje výšku 65 miliónov EUR. V priebehu prešetrovania Komisia identifikovala viacero rozporov s pravidlami WTO, a to najmä s ohľadom na vymedzenie výrobku, ujmu a aspekty príčinných súvislostí. Komisia v tejto súvislosti zasiahla a prešetrovanie bolo nakoniec 2. októbra 2013 zastavené bez uloženia opatrení. Po niekoľkých rokoch aktívneho využívania nástrojov na ochranu obchodu, a najmä ochranných opatrení, nezačala Eurázijská hospodárska komisia v roku 2013 žiadne nové prešetrovania a preskúmala dve existujúce opatrenia (karamel a rúrky z nehrdzavejúcej ocele), pričom konečným výsledkom je určitý stupeň liberalizácie alebo zúženie vymedzenia výrobku, na ktorý sa uvedené opatrenie vzťahuje. Ako už bolo uvedené, Komisia je napriek tomu znepokojená uplatňovaním opatrení na ochranu obchodu zo strany Eurázijskej hospodárskej komisie. 4.3. Ukrajina – obmedzené používanie nástrojov na ochranu obchodu V období rokov 2009 až 2011 začala Ukrajina veľmi veľa ochranných prešetrovaní. Komisia v týchto rokoch zasiahla v každom z uvedených konaní týkajúcich sa ochranných opatrení a kritizovala Ukrajinu za celkové nadmerné využívanie ochranných nástrojov. V porovnaní s rokom 2012, kedy sa nezačalo žiadne prešetrovanie, začala Ukrajina v roku 2013 iba jedno ochranné prešetrovanie týkajúce sa porcelánového stolového riadu a kuchynského riadu. Optimizmus týkajúci sa zistenej zdržanlivosti pri používaní ochranných opatrení však môže byť iba obmedzený, pretože napriek obavám Komisie a početným intervenciám zaviedla Ukrajina ochranné opatrenia proti dovozu automobilov, ktoré sa týkajú veľmi dôležitých hospodárskych záujmov EÚ. V tomto konaní bola Komisia veľmi aktívna a ako tretia strana sa pripojila ku konzultáciám, o ktoré v rámci WTO požiadalo Japonsko. 4.4. Peru – zrušenie opatrení Od začatia antisubvenčného konania a uloženia opatrení týkajúcich sa dovozu olivového oleja zo Španielska a Talianska peruánskymi orgánmi v decembri 2010 Komisia aj členské štáty EÚ v tomto prípade aktívne bránili záujmy EÚ. Vo viacerých podaniach, vypočutiach a zásahoch na odbornej a politickej úrovni, ako aj prostredníctvom začatia správneho odvolacieho konania sa poukázalo na nesúlad týchto konaní a opatrení s pravidlami WTO. Napokon v marci 2013 priniesli tieto zásahy výsledky vo forme zrušenia týchto opatrení. 4.5. Maroko – zníženie nepriaznivého dopadu opatrení Komisia dôrazne zasiahla pri marockom ochrannom prešetrovaní týkajúcom sa dovozu výrobkov z ocele. Komisia zasiahla písomne aj počas verejného vypočutia a zorganizovali sa rôzne ad-hoc stretnutia s cieľom zaistiť čo najlepší výsledok pre vývozcov EÚ. Tieto zásahy viedli k pružnejším opatreniam, keďže kvóta navrhnutá pre jeden výrobok sa po zásahu Komisie zdvojnásobila. Aj napriek tomuto pozitívnemu výsledku je stále poľutovaniahodné, že napriek zjavným nedostatkom sa prijali opatrenia proti tomuto výrobku. Marocké prešetrovania sa aj naďalej podrobne monitorujú, keďže sa stále zisťujú systémové nedostatky. 4.6. Juhoafrická republika – pozastavenie ochranných opatrení Južná Afrika uložila dočasné ochranné opatrenie vo výške 60 % týkajúce sa dovozu mrazených hranolčekov, ktoré bolo veľmi slabo podložené. Komisia intenzívne zasahovala aj v tomto prípade. Zorganizovalo sa niekoľko ad-hoc stretnutí na rôznych úrovniach s cieľom presvedčiť juhoafrické orgány, aby neuložili konečné opatrenia. V dôsledku toho sa rozhodnutie o uložení týchto opatrí zatiaľ odkladalo, pričom dočasné opatrenia zatiaľ vypršali. Pri cle vo výške 60% by už vývoz EÚ nemal na juhoafrický trh prístup. Je však potrebné poznamenať, že Južná Afrika začala antidumpingové konanie (proti Belgicku a Holandsku) a uložila dočasné opatrenia týkajúce sa rovnakého výrobku, a to aj napriek slabej analýze ujmy. Prešetrovanie stále prebieha a dočasné clo sa pre nespolupracujúcich vývozcov pohybuje v rozsahu od 0 % do 30 %. 4.7. Turecko – zníženie nepriaznivého dopadu opatrení Turecko v roku 2013 uzavrelo dve prebiehajúce antidumpingové prešetrovania (plavené sklo a elektrické ohrievače vody). V oboch prípadoch sa Turecko rozhodlo uložiť opatrenia. Vďaka aktívnym spoločným zásahom Komisie a výrobného odvetvia EÚ sú však konečné colné sadzby výrazne nižšie ako sadzby navrhované v skorších fázach prešetrovania. V prípade plaveného skla bolo dočasné clo 41 %, zatiaľ čo konečné clo sa pre spolupracujúcu spoločnosť znížilo na 16 %. V prípade elektrických ohrievačov vody turecké orgány súhlasili so zmenou metódy výpočtu tak, aby lepšie odrážala skutočnú situáciu jedného vývozcu. S použitím novej metódy sa clo znížilo z pôvodne navrhovaných 19,82 % na 9 %. 4.8. Egypt – ukončenie konania bez uloženia opatrení Po intenzívnom úsilí Komisie, ktoré zahŕňalo zásahy vo výbore WTO pre ochranné opatrenia a dvojstranné konzultácie v rámci WTO, poukazujúcom na nedostatky v tomto konaní, Egypt neuložil konečné opatrenia a zaviazal sa zaplatiť už predtým uhradené dočasné clá v rámci konania týkajúceho sa surového a bieleho cukru. V novembri 2013 Egypt takisto ukončiť prešetrovanie týkajúce sa oceľových tyčí bez uloženia konečných opatrení. 4.9. Austrália – ukončenie ochranných prešetrovaní bez prijatia opatrení V decembri 2013 sa Austrália rozhodla ukončiť dve ochranné prešetrovania – týkajúce sa dovozu výrobkov zo spracovaných paradajok a dovozu spracovaných ovocných výrobkov – bez zavedenia akýchkoľvek opatrení. Stalo sa tak po niekoľkých zásahoch Komisie, členských štátov EÚ a výrobného odvetvia EÚ, vrátane písomných podaní a účasti na ústnych vypočutiach. 5. Záver Aktivita v oblasti ochrany obchodu proti EÚ alebo jej členským štátom sa v roku 2013 opäť zvýšila. V roku 2013 sa oproti roku 2012 výrazne zvýšil nielen počet platných opatrení, ale tiež dôležitosť a zložitosť otázok, ktorých sa tieto prípady týkali. S cieľom dosiahnuť správne uplatňovanie pravidiel a najlepšie možné výsledky pre vývozcov EÚ sa vynaložili značné úsilie a zdroje. V dôsledku toho sa dosiahli viaceré úspechy, pričom sa na niektoré z nich poukázalo aj v tejto správe. Bohužiaľ mnohé problémy ešte stále pretrvávajú a v záujme ich vyriešenia bude Komisia aj naďalej pozorne monitorovať aktivity tretích krajín na ochranu obchodu a podľa potreby bude aktívne zasahovať. Komisia bude tiež pokračovať v dvojstranných kontaktoch s orgánmi tretích krajín uskutočňujúcimi prešetrovanie a bude im poskytovať poradenstvo/odbornú prípravu s cieľom zabrániť začatiu zbytočných konaní alebo nesprávnemu uplatňovaniu pravidiel. EÚ uplatňuje pravidlá upravujúce používanie nástrojov na ochranu obchodu veľmi prísnym a transparentným spôsobom a to isté očakáva aj od ďalších krajín. V tejto súvislosti je jedným z hlavných cieľov Komisie v oblasti obchodu zabezpečiť plný a spravodlivý prístup na trh v tretích krajinách. Súčasťou tohto cieľa je nepochybne aj boj proti neopodstatneným opatreniam na ochranu obchodu.